Good News: दिल्ली के लोगों केजरीवाल सरकार का तोहफा, जल्दी मिलेंगी 150 एयरकंडीशन बसें
इन 150 बसों के दिल्ली की सड़कों पर उतरने के बाद से गर्मी के इस मौसम में जनता को काफी राहत मिल सकेगी।
नई दिल्ली [वीके शुक्ला]। दिल्ली में जल्द ही बसों का बेड़ा बढ़ने जा रहा है। बसों की कमी से जूझ रही दिल्ली की जनता को जल्द ही 150 नई वातानुकूलित बसें मिलने जा रही हैं। ये बसें संबंधित कंपनी के पास तैयार खड़ी हैं। ये बसें क्लस्टर सेवा के तहत आ रही हैं। इन बसों के आने से गर्मी के इस मौसम में जनता को काफी राहत मिल सकेगी।
गौरतलब है कि इस समय सार्वजनिक परिवहन के बेड़े में हरे रंग वाली डीटीसी की 3700 बसें हैं। इसमें से लालरंग वाली 1200 एसी (वातानुकूलित) बसें हैं। एसी बसें 7 से लेकर 9 साल पुरानी हैं। पुरानी होने के कारण कई बार सड़कों पर खड़ी हो जाती हैं। इसके अलावा क्लस्टर सेवा के तहत अभी 2700 बसें चल रही हैं। 150 बसें आ जाने से इन बसों की संख्या 2850 हो जाएगी। ये बसें नीले रंग वाली होंगी।
इस योजना के तहत नीले रंग वाली 1000 वातानुकूलित बसें आनी हैं। जिसमें से अभी फिलहाल 400 बसों के लिए कंपनी को काम मिला है। इसमें से 100 नवंबर में सड़कों पर उतार दी गई थीं। दूसरी खेप में अब 150 वातानुकूलित बसें आ रही हैं। इस खेप के एक माह बाद इस योजना के तहत 150 बसें और लाई जाएंगी। माना जा रहा है अगले सप्ताह तह बसें सड़कों पर उतार दी जाएंगी। ये अत्याधुनिक बसे हैं, जिनमें 3 सीसीटीवी कैमरे लगे हैं,महिला सुरक्षा को ध्यान में रख पैनिक बटन बस में लगाए गए हैं।
दिल्ली में सार्वजनिक परिवहन व्यवस्था की बात करें तो इस समय कुल 64 सौ बसें उपलब्ध हैं। इसमे 3700 दिल्ली परिवहन निगम की हैं। जबकि 2700 बसें क्लस्टर सेवा के तहत चल रही हैं। इसमें एक 100 नीले रंग वाली वातानुकूलित बसें हैं जबकि 2600 ओरेंज रंग वाली सामान्य बसें शामिल हैं। दिल्ली सरकार का इस साल 11000 बसें सड़कों पर उतार देने का लक्ष्य था। इसमें से 1000 इलेक्ट्रिक बसें भी शामिल हैं, मगर कोरोना वायरस को लेकर बदले हालात में यह लक्ष्य पीछे छूट गया है।
awa_Deva hin_Deva hin_Deva hin_Deva hin_Deva hin_Deva